CELEX: 32022R0511
Language: hr
Date: 2022-03-30 00:00:00
Title: Provedbena uredba Komisije (EU) 2022/511 оd 30. ožujka 2022. o produljenju odstupanja od Uredbe Vijeća (EZ) br. 1967/2006 u pogledu minimalne udaljenosti od obale i minimalne dubine mora za koćarice s mrežama „volantina” koje obavljaju ribolov u teritorijalnim vodama Slovenije

31.3.2022   
               
               
                  HR
               
               
                  Službeni list Europske unije
               
               
                  L 103/7
               
            
         PROVEDBENA UREDBA KOMISIJE (EU) 2022/511
         оd 30. ožujka 2022.
         o produljenju odstupanja od Uredbe Vijeća (EZ) br. 1967/2006 u pogledu minimalne udaljenosti od obale i minimalne dubine mora za koćarice s mrežama „volantina” koje obavljaju ribolov u teritorijalnim vodama Slovenije
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 1967/2006 od 21. prosinca 2006. o mjerama upravljanja za održivo iskorištavanje ribolovnih resursa u Sredozemnom moru, o izmjeni Uredbe (EEZ) br. 2847/93 te stavljanju izvan snage Uredbe (EZ) br. 1626/94 (1), a posebno njezin članak 13. stavak 5.,
         budući da:
         
                     (1)
                  
                  
                     Člankom 13. stavkom 1. Uredbe (EZ) br. 1967/2006 zabranjena je upotreba povlačnih alata unutar tri nautičke milje od obale ili unutar izobate od 50 m ako se ta dubina dosegne na kraćoj udaljenosti od obale.
                  
               
                     (2)
                  
                  
                     Na zahtjev države članice Komisija može dopustiti odstupanje od članka 13. stavka 1. Uredbe (EZ) br. 1967/2006 ako su ispunjeni određeni uvjeti utvrđeni u članku 13. stavcima 5. i 9.
                  
               
                     (3)
                  
                  
                     Odstupanje od članka 13. stavka 1. prvog podstavka u pogledu upotrebe koćarica s mrežama „volantina” u teritorijalnim vodama Slovenije, na dubini manjoj od 50 metara, na području od 1,5 do 3 nautičke milje od obale prvi put je odobreno do 23. ožujka 2017. Provedbenom uredbom Komisije (EU) br. 277/2014 (2).
                  
               
                     (4)
                  
                  
                     Provedbenom uredbom Komisije (EU) 2017/2383 (3) odobreno je produljenje tog odstupanja do 27. ožujka 2020.
                  
               
                     (5)
                  
                  
                     Komisija je 28. veljače 2020. od Slovenije primila zahtjev za produljenje tog odstupanja nakon 27. ožujka 2020. Slovenija je dostavila nacrt novog plana upravljanja i izvješće o praćenju i provedbi plana upravljanja u prilog produljenju odstupanja, s obzirom na zahtjeve iz Uredbe (EZ) br. 1967/2006 i Uredbe (EU) 2019/1241 Europskog parlamenta i Vijeća (4). Zahtjev se odnosi na plovila koja u dotičnom ribolovu sudjeluju dulje od pet godina i neće dovesti do povećanja ribolovnog napora, a love prema ažuriranom planu upravljanja koji je Slovenija donijela 18. kolovoza 2021. (5) u skladu s člankom 19. stavkom 2. Uredbe (EZ) br. 1967/2006. Ta su plovila navedena na popisu dostavljenom Komisiji u skladu sa zahtjevima iz članka 13. stavka 9. Uredbe (EZ) br. 1967/2006.
                  
               
                     (6)
                  
                  
                     Na sastanku Znanstvenog, tehničkog i gospodarskog odbora za ribarstvo (6) održanom od 6. do 10. srpnja 2020. preispitan je ažurirani plan i uvjeti odstupanja. STECF je zaključio da je ažurirani plan sveobuhvatan i da su u njemu uzete u obzir ranije primjedbe STECF-a. S obzirom na nove informacije koje je dostavila Slovenija, STECF je zaključio da su uvjeti za odstupanje i dalje ispunjeni.
                  
               
                     (7)
                  
                  
                     Odstupanje koje je zatražila Slovenija ispunjuje uvjete iz članka 13. stavaka 5. i 9. Uredbe (EZ) br. 1967/2006.
                  
               
                     (8)
                  
                  
                     To je odstupanje osobito opravdano geografskim ograničenjima jer teritorijalne vode Slovenije ni u jednoj točki nisu dublje od 50 metara. Bez primjene odstupanja koćarice s mrežama „volantina” mogle bi se upotrebljavati samo na udaljenosti većoj od 3 nautičke milje od obale, gdje je ribolovno područje znatno ograničeno područjem koje je namijenjeno komercijalnim pomorskim rutama.
                  
               
                     (9)
                  
                  
                     Planom upravljanja utvrđuju se sve relevantne definicije za dotičnu vrstu ribolova i jamči se da se ribolovni napor u budućnosti neće povećati jer će se odobrenja za ribolov izdati samo za navedenih 12 plovila kojima je Slovenija već odobrila ribolov.
                  
               
                     (10)
                  
                  
                     Koćarski ribolov mrežama „volantina” vrsta je mješovitog ribolova koja se obavlja jedino uz razmjerno težak alat „tartana”, koji može dovesti do većeg kontakta s morskim dnom i većeg ulova pridnenih vrsta, no miješa se samo s koćama, potegačama i drugim sličnim povlačnim mrežama. Nadalje, koćarski ribolov mrežama „volantina” nema znatnog utjecaja na morski okoliš, uključujući zaštićena staništa, jer se, prema ocjeni STECF-a, obavlja na muljevitim područjima, a ne na osjetljivim staništima, a stopa odbacivanja ulova mu je niska.
                  
               
                     (11)
                  
                  
                     Odstupanje koje je zatražila Slovenija odnosi se na ograničeni broj od samo 12 plovila. Registarski brojevi tih plovila navedeni su u planu upravljanja.
                  
               
                     (12)
                  
                  
                     Dotične ribolovne aktivnosti ispunjuju zahtjeve iz članka 4. stavka 1. Uredbe (EZ) br. 1967/2006, kojim se, na temelju odstupanja, dopušta ribolov iznad zaštićenih staništa ako se obavlja bez doticanja dna prekrivenog morskim cvjetnicama pod određenim uvjetima.
                  
               
                     (13)
                  
                  
                     Zatraženo odstupanje u skladu je s člankom 8. stavkom 1. točkom (h) Uredbe (EZ) br. 1967/2006, kako je zamijenjen člankom 8. stavkom 1. Uredbe (EU) 2019/1241 i Prilogom IX. dijelom B točkom 1. te uredbe, jer se odnosi na koćarice s mrežama veličine oka mrežnog tega od najmanje 40 mm.
                  
               
                     (14)
                  
                  
                     Zatraženo odstupanje u skladu je s člankom 9. stavkom 3. Uredbe (EZ) br. 1967/2006, kako je zamijenjen člankom 8. stavkom 1. Uredbe (EU) 2019/1241 i Prilogom IX. dijelom B točkom 1. te uredbe, jer se u mrežnom tegu mreže „volantina” ne upotrebljava kvadratno oko manje od 40 mm.
                  
               
                     (15)
                  
                  
                     Koćarice s mrežama „volantina” nisu namijenjene izlovu glavonožaca. STECF je uočio da ulovi glavonožaca u toj vrsti ribolova nisu zanemarivi te je zaključio da, na temelju zadnjeg izvješća o provedbi plana, glavonošci čine tek vrlo malu količinu ukupnih ulova tih vrsta na tom području.
                  
               
                     (16)
                  
                  
                     Slovenski plan upravljanja sadržava mjere za praćenje ribolovnih aktivnosti predviđene u članku 13. stavku 9. trećem podstavku Uredbe (EZ) br. 1967/2006 i člancima 14. i 15. Uredbe Vijeća (EZ) br. 1224/2009 (7).
                  
               
                     (17)
                  
                  
                     Koćarice s mrežama „volantina” regulirane su kako bi ulovi vrsta iz dijela A Priloga IX. Uredbi (EU) 2019/1241 bili što manji, u skladu s kriterijem iz članka 13. stavka 9. točke (c) Uredbe (EZ) br. 1967/2006. STECF je uočio da prijavljeni ulovi tih vrsta nisu zanemarivi te je zaključio da s obzirom na ograničen značaj ribolova mrežama „volantina” ti ulovi ukupno čine nekoliko desetaka tona, što je mali udio u ukupnim ulovima tih vrsta na tom području.
                  
               
                     (18)
                  
                  
                     Stoga bi zatraženo odstupanje trebalo odobriti.
                  
               
                     (19)
                  
                  
                     Slovenija bi trebala pravodobno izvješćivati Komisiju u skladu s planom praćenja iz slovenskog plana upravljanja.
                  
               
                     (20)
                  
                  
                     Potrebno je utvrditi ograničenje trajanje produljenja odstupanja kako bi se osigurale pravodobne korektivne mjere upravljanja u slučaju da izvješće Komisiji pokaže loše stanje očuvanja iskorištavanog stoka i omogućilo djelovanje u smislu unapređenja znanstvene podloge za poboljšani plan upravljanja.
                  
               
                     (21)
                  
                  
                     S obzirom na to da je odstupanje odobreno Provedbenom uredbom (EU) 2017/2383 prestalo važiti 27. ožujka 2020., radi osiguravanja pravnog kontinuiteta, ova bi se Uredba trebala primjenjivati s učinkom od 28. ožujka 2020. Radi pravne sigurnosti ova bi Uredba trebala hitno stupiti na snagu.
                  
               
                     (22)
                  
                  
                     Mjere predviđene ovom Uredbom u skladu su s mišljenjem Odbora za ribarstvo i akvakulturu,
                  
               DONIJELA JE OVU UREDBU:
         
            Članak 1.
            Odstupanje
            Članak 13. stavak 1. prvi podstavak Uredbe (EZ) br. 1967/2006 ne primjenjuje se u teritorijalnim vodama Slovenije, bez obzira na njihovu dubinu, na udaljenosti od 1,5 do 3 nautičke milje od obale na koćarice s mrežama „volantina” koje se upotrebljavaju na plovilima koja ispunjuju sljedeće zahtjeve:
            
                        (a)
                     
                     
                        registarski brojevi navedeni su im u slovenskom planu upravljanja koji je Slovenija donijela u skladu s člankom 19. stavkom 2. Uredbe (EZ) br. 1967/2006;
                     
                  
                        (b)
                     
                     
                        dotični ribolov obavljaju dulje od pet godina i ne dovode do povećanja utvrđenog ribolovnog napora;
                     
                  
                        (c)
                     
                     
                        imaju odobrenje za ribolov i love prema planu upravljanja koji je Slovenija donijela u skladu s člankom 19. stavkom 2. Uredbe (EZ) br. 1967/2006.
                     
                  
         
            Članak 2.
            Plan praćenja i izvješćivanje
            Slovenija je dužna u roku od tri godine od stupanja na snagu ove Uredbe Komisiji dostaviti izvješće sastavljeno u skladu s planom praćenja utvrđenim u planu upravljanja iz članka 1.
         
         
            Članak 3.
            Stupanje na snagu i razdoblje primjene
            Ova Uredba stupa na snagu na dan objave u Službenom listu Europske unije.
            Primjenjuje se od 28. ožujka 2020. do 27. ožujka 2023.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 30. ožujka 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  Uredba Vijeća (EZ) br. 1967/2006 od 21. prosinca 2006. o mjerama upravljanja za održivo iskorištavanje ribolovnih resursa u Sredozemnom moru, o izmjeni Uredbe (EEZ) br. 2847/93 te stavljanju izvan snage Uredbe (EZ) br. 1626/94 (SL L 409 30.12.2006., str. 11.).
         
            (2)  Provedbena uredba Komisije (EU) br. 277/2014 оd 19. ožujka 2014. o odstupanju od Uredbe Vijeća (EZ) br. 1967/2006 u pogledu minimalne udaljenosti od obale i minimalne dubine mora za povlačne mreže vrste „volantina” kojima se ribari u teritorijalnim vodama Slovenije (SL L 82, 20.3.2014., str. 1.).
         
            (3)  Provedbena uredba Komisije (EU) 2017/2383 оd 19. prosinca 2017. o produljenju odstupanja od Uredbe Vijeća (EZ) br. 1967/2006 u pogledu minimalne udaljenosti od obale i minimalne dubine mora za povlačne mreže vrste „volantina” kojima se ribari u teritorijalnim vodama Slovenije (SL L 340, 20.12.2017., str. 32.).
         
            (4)  Uredba (EU) 2019/1241 Europskog parlamenta i Vijeća od 20. lipnja 2019. o očuvanju ribolovnih resursa i zaštiti morskih ekosustava putem tehničkih mjera, o izmjeni uredbi Vijeća (EZ) br. 1967/2006, (EZ) br. 1224/2009 i uredbi (EU) br. 1380/2013, (EU) 2016/1139, (EU) 2018/973, (EU) 2019/472 i (EU) 2019/1022 Europskog parlamenta i Vijeća te o stavljanju izvan snage uredbi Vijeća (EZ) br. 894/97, (EZ) br. 850/98, (EZ) br. 2549/2000, (EZ) br. 254/2002, (EZ) br. 812/2004 i (EZ) br. 2187/2005 (SL L 198, 25.7.2019., str. 105.).
         
            (5)  Odluka br. 34200-2/2021/3 od 18.8.2021.
         
            (6)  Znanstveni, tehnički i gospodarski odbor za ribarstvo (STECF) – Izvješće s 64. plenarnog sastanka (PLEN-20-02). Ured za publikacije Europske unije, Luksemburg, 2020., ISBN 978-92-76-21081-8, doi:10.2760/325560, JRC121501 (https://stecf.jrc.ec.europa.eu/documents/43805/2684997/STECF+PLEN+20-02.pdf/0a7b5693-d2ad-433f-b24d-9cc7732fe1f8).
         
            (7)  Uredba Vijeća (EZ) br. 1224/2009 od 20. studenoga 2009. o uspostavi sustava kontrole Zajednice za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343, 22.12.2009., str. 1.).